Ο **Τζέρεμι Ρίτσαρντ Στρέυνσαμ Χαντ** (αγγλικά: *Jeremy Richard Streynsham Hunt*, 1 Νοεμβρίου 1966) είναι Βρετανός πολιτικός, που υπηρετεί ως Καγκελάριος του Θησαυροφυλακίου του Ηνωμένου Βασιλείου, από τον Οκτώβριο του 2022, θέση στην οποία υπηρέτησε υπό την Κυβέρνηση της Λιζ Τρας, και σήμερα υπηρετεί υπό την Κυβέρνηση του Ρίσι Σούνακ.

Είναι βουλευτής της Βουλής των Κοινοτήτων του Ηνωμένου Βασιλείου για την εκλογική περιφέρεια του Νοτιοδυτικού Σάρρεϋ, από τον Μάιο του 2005. 

Υπηρέτησε ως Υπουργός Εξωτερικών του Ηνωμένου Βασιλείου, υπό την Κυβέρνηση της Τερέζας Μέι, από το 2018 έως το 2019, και υπό τις Κυβερνήσεις του Ντέιβιντ Κάμερον ως Υπουργός Υγείας και Κοινωνικής Φροντίδας (2012–2018) και ως Υπουργός Πολιτισμού και Αθλητισμού (2010–2012). 

Εξελέγη πρώτη φορά βουλευτής με το Συντηρητικό Κόμμα στις εκλογές του 2005 αντιπροσωπεύοντας εκλογική έδρα της κομητείας του Σάρρεϋ στην νότια Αγγλία.

Βιογραφικά Στοιχεία
-------------------

Ο Τζέρεμι Χαντ γεννήθηκε στο Λονδίνο τον Νοέμβριο του 1966 και μεγάλωσε στο Σάρρεϋ της Αγγλίας. Είναι υιός αξιωματικού του Βασιλικού Ναυτικού, του Ναυάρχου Σερ Νίκολας Χαντ. Φοίτησε στο Τσαρτεχάουζ, ένα από τα πιο γνωστά σχολεία της Αγγλίας, και αργότερα σπούδασε Φιλοσοφία, Πολιτική και Οικονομικά (PPE) στο Πανεπιστήμιο της Οξφόρδης, λαμβάνοντας πτυχίο (BA) το 1987 με βαθμό άριστα.

#### Καριέρα

Είχε μια επιτυχημένη πορείας ως επιχειρηματίας ιδρύωντας τον εκδοτικό οίκο Hotcourses που δραστηριοποιήθηκε στην Βρετανία και την Ιαπωνία.

Εξελέγη βουλευτής με το Συντηρητικό Κόμμα, το 2005. Πέντε χρόνια αργότερα, με την άνοδο των Συντηρητικών στην εξουσία, διορίστηκε Υπουργός Πολιτισμού, όπου μεταξύ άλλων ήταν αρμόδιος για την διεκπεραίωση των Ολυμπιακών Αγώνων του 2012 στο Λονδίνο. Κατόπιν θήτευσε επί έξι έτη (2012–2018) ως Υπουργός Υγείας, ο μακροβιότερος Βρετανός προϊστάμενος αυτού του υπουργείου. 

Τον Ιούλιο του 2018 ανέλαβε το Υπουργείο Εξωτερικών μετά από την παραίτηση του Μπόρις Τζόνσον. Παρέμεινε στο αξίωμα έως τον Ιούλιο του 2019. 

Στις εσωκομματικές εκλογές του 2019 για την ηγεσία των Συντηρητικών ήταν ο βασικός ανθυποψήφιος εναντίον του Μπόρις Τζόνσον. Ήταν επίσης ανεπιτυχώς υποψήφιος για τις εσωκομματικές εκλογές του 2022 για την ηγεσία των Συντηρητικών. 

#### Καγκελάριος του Θησαυροφυλακίου

Τον Οκτώβριο του 2022, διορίστηκε από την πρωθυπουργό Λιζ Τρας, ως Καγκελάριος του Θησαυροφυλακίου (Υπουργός Οικονομικών του Ηνωμένου Βασιλείου), ύστερα από την αποπομπή του Κουάζι Κουαρτένγκ.

Κατά τον σχηματισμό της Κυβέρνησης του νέου πρωθυπουργού Ρίσι Σούνακ, ανακοινώθηκε ότι θα παραμείνει στην θέση του Καγκελαρίου του Θησαυροφυλακίου.

Παραπομπές
----------

1. 1 2 3  Darryl Roger Lundy: (Αγγλικά) *The Peerage*.
2. 1 2  «Who's who» (Βρετανικά αγγλικά, Αγγλικά) A & C Black. U45507.
3. ↑  Reuters (2022-10-25). «Jeremy Hunt to remain UK finance minister - government statement» (στα αγγλικά). *Reuters*.. Ανακτήθηκε στις 2022-10-25.
4. ↑  «Jeremy Hunt: Rough ride for the smooth operator». *The Independent* (στα Αγγλικά). 2 Ιουλίου 2010. Ανακτήθηκε στις 14 Οκτωβρίου 2022.
5. ↑  «Βρετανία: Ποιος είναι ο νέος υπουργός Εξωτερικών Τζέρεμι Χαντ». *www.zougla.gr*. Ανακτήθηκε στις 10 Αυγούστου 2019.
6. ↑  IEFIMERIDA.GR, NEWSROOM (20 Ιουνίου 2019). «Βρετανία: Μπόρις Τζόνσον και Τζέρεμι Χαντ -Ποιος θα είναι ο επόμενος πρωθυπουργός; | ΚΟΣΜΟΣ». *iefimerida.gr*. Ανακτήθηκε στις 10 Αυγούστου 2019.
7. ↑  Newsroom (14 Οκτωβρίου 2022). «The Times: Ο Τζέρεμι Χαντ, νέος υπουργός Οικονομικών της Βρετανίας | ΣΚΑΪ». *www.skai.gr*. Ανακτήθηκε στις 14 Οκτωβρίου 2022.
8. ↑  IEFIMERIDA.GR, NEWSROOM (14 Οκτωβρίου 2022). «Βρετανία: O Τζέρεμι Χαντ θα είναι ο νέος υπουργός Οικονομικών της Τρας αποπέμφθηκε ο Κουάρτενγκ». *iefimerida.gr*. Ανακτήθηκε στις 14 Οκτωβρίου 2022.
9. ↑  Blewett, Sam (25 Οκτωβρίου 2022). «Jeremy Hunt stays Chancellor as Rishi Sunak vows to fix Liz Truss's 'mistakes'». *Evening Standard* (στα Αγγλικά). Ανακτήθηκε στις 25 Οκτωβρίου 2022.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 46260923
* LCCN: nb99132793
* ISNI: 0000 0000 4390 4043
* GND: 1162494859

 |

 |